訪胡景顔
作者：姚勉
朝代：宋

paragraphs: 適齋詩僊人，吟境天寬廣。
聞詩未識面，魚鴈空來往。
道周歘相遇，慰此積歲仰。
煙林指深處，邀我稅塵鞅。
入門境自勝，萬竹颯蕭爽。
燈前酌夜雨，談笑劇拊掌。
錦囊出新什，句字兩俱響。
明當早脂車，未別先惆悵。
嗟予走紅塵，方此墮世網。
羨君飽林壑，四序足幽賞。
努力喜自珍，清名照天壤。